Logo Únie nevidiacich a slabozrakých Slovenska

Logo Počítačového tábora reSET
---
Workshop 
BitTorrent sync
Únia nevidiacich a slabozrakých Slovenska

Počítačový tábor reSET 
6. ročník
Ždiar, 2014

Lektor workshopu - Ondrej Rosík

	Obsah

Úvod
1. Inštalácia
2. Začíname pracovať s programom BitTorrent Sync
2.1 Hlavné okno a nastavenia
2.2 Vytvorenie zdieľaného priečinka
2.3 pridanie priečinka pomocou kľúča
2.4 Sledovanie aktivity
2.5 Pozastavenie synchronizácie a ukončenie programu
Záver

	Úvod

	BitTorrent Sync je aplikácia určená na zdieľanie súborov. Na tomto workshope sa dozviete, ako program nainštalovať, nastaviť a ako ho používať.

	Zdieľanie súborov je veľmi podobné, ako v programoch Wuala, Dropbox či Google Disk. Každý priečinok má svoj kľúč. Pripojení účastníci môžu do priečinka pridávať súbory, meniť ich a upravovať, pričom tieto zmeny sa následne prejavia v priečinku aj u ostatných používateľov. Takto môžete spoločne pracovať na projektoch, zdieľať fotografie a podobne.

	BitTorrent Sync využíva na posielanie súborov technológiu BitTorrent. Toto so sebou prináša výhody, ale aj nevýhody.

	Výhody:
	+ Neobmedzená veľkosť zdieľaného priestoru a veľkosť zdieľaných súborov (samozrejme obmedzená kapacitou pevného disku).
	+ Súbory sa neukladajú na externý server, na ktorom by ich mohla kontrolovať tretia strana.
	+ Možnosť nastaviť prístup len na čítanie (toto nemajú všetky aplikácie na zdieľanie resp. nie vždy je to prístupné pre čítače obrazovky).

	Nevýhody
	- Keďže chýba server, súbory sa sťahujú z aktívnych počítačov. Ak teda súbor zdieľate s tromi ľuďmi a všetky tri počítače sú vypnuté, na štvrtom sa ich nepodarí stiahnuť. Rovnako ak zdieľate súbor od niekoho, kto má pomalý internet, budete ho sťahovať tak rýchlo, ako mu to pripojenie dovolí.
	- Nie je možné súbory zdieľať cez http odkazy s tými, ktorý nemajú nainštalovaný program BitTorrent Sync.
	- V čase písania tohto textu nefungovalo obnovovanie súborov, ktoré niekto zmazal a tiež prístup k starším verziám súborov.

	1. Inštalácia

	- otvorte stránku http://getsync.com/
	- Aktivujte odkaz Get BitTorrent Sync Beta. Malo by sa otvoriť okno pre uloženie inštalačného balíka. Ak sa tak nestane, otvorí sa nová stránka, kde je odkaz Click here if your download didn't already begin. Ten aktivujte, čím spustíte stiahnutie inštalačného súboru.
	- Súbor, ktorý ste stiahli spustite a potvrďte všetky výzvy operačného systému.
Na nasledujúcej obrazovke máte tieto možnosti:
	- Editačné pole Install BitTorrent sync in: sem môžete zadať cestu. Cestu môžete nastaviť aj aktivovaním tlačidla Browse.
	- Začiarkávacie pole Create desktop icon. Ak začiarknete, vytvorí sa na ploche odkaz na program.
	- Začiarkávacie pole open BitTorrent sync after installation: Ak začiarknete, program sa po nainštalovaní spustí.
	- Začiarkávacie pole Add an exception for BitTorrent sync in Windows firewall: Ak začiarknete, program automaticky pridá výnimku do brány firewall (odporúčam nechať začiarknuté).
	- Začiarkávacie pole start BitTorrent sync when Windows Starts up: Ak začiarknete, BitTorrent Sync sa bude spúšťať po štarte počítača.
	Tlačidlo Install: Po jeho aktivovaní sa program nainštaluje a inštalátor sa ukončí.

	Ak používate čítač obrazovky NVDA, je pre lepšie fungovanie programu potrebné nainštalovať doplnok z tejto adresy:
http://dziwisz.net/btsync/BTSync_1.4.nvda-addon
	Ak máte prenosnú verziu NVDA, doplnok nainštalujte nasledujúcim spôsobom:
	- Vyvolajte menu NVDA a aktivujte nástroje >Správca doplnkov.
	- Aktivujte tlačidlo Nainštalovať.
	- V dialógu vyberte súbor, ktorý ste stiahli.
	- V dialógu, ktorý sa zobrazí aktivujte tlačidlo áno.
	- Zatvorte správcu doplnkov tlačidlom Zatvoriť a potvrďte reštart NVDA.
	Ak máte NVDA nainštalované v systéme, môžete doplnok nainštalovať otvorením súboru z prieskumníka. Na všetky výzvy reagujte tlačidlom áno.

	2. Začíname pracovať s programom BitTorrent Sync

	2.1 Hlavné okno a nastavenia

	Spustite program BitTorrent Sync. Môžete tak urobiť z pracovnej plochy, z menu štart, alebo priamo z priečinka, kam ste ho nainštalovali, zvyčajne C:\Program Files (x86)\BitTorrent Sync
	otvorí sa hlavné okno programu. Toto okno sa skladá z piatich záložiek. Na záložky sa jednoducho dostanete tabulátorom.
	1)  My sync. obsahuje vaše zdieľané priečinky a možnosť pridať a vytvoriť priečinok.
	2) Devices: tu si môžete zobraziť počítače, na ktorých je program aktuálne spustený.
	3) 	Transfers: Tu sa zobrazujú informácie o prenosoch. Tieto sú však neprístupné, preto budeme používať systémový panel alebo stavový riadok. 
	4) History. Na tejto záložke vidíte prehľad o súboroch, ktoré boli zmenené alebo zosynchronizované.
	5) preferences. Na tejto záložke môžeme urobiť pár užitočných nastavení:
	- Editačné pole Device name: Názov počítača. Sem môžete zadať, ako sa bude váš počítač volať. Toto meno sa zobrazuje ostatným na karte devices.
	začiarkávacie pole Show notifications – ak začiarknete, bude zobrazovať upozornenia. toto spôsobuje problémy čítaču obrazovky JAWS, preto odporúčam odčiarknuť.
	- Začiarkávacie pole Start BitTorrent sync when Windows starts. Ak začiarknete, bude sa program spúšťať po štarte systému.
	- Položky listening port, use NAT UPNP mapping odporúčam nechať tak, ako sú, pokiaľ nemáte dobrý dôvod ich meniť.
	- Zoznam language: Umožňuje nastaviť jazyk. Slovenčina ani Čeština zatiaľ nie sú podporované.
	- Začiarkávacie pole Check for updates automatically: ak je začiarknuté, bude vás varovať, ak nájde na internete novú verziu. Tlačidlom Check now môžete kontrolu vyvolať ručne.
	- Editačné pole Limit download rate: Umožňuje nastaviť maximálnu rýchlosť sťahovania. Udáva sa v kB/s.
	- Editačné pole Limit upload rate. Umožňuje nastaviť maximálnu rýchlosť posielania dát. Udáva sa v kB/s.
	- Tlačidlo Advanced: Otvorí okno s pokročilými nastaveniami. Tie za normálnych okolností nepotrebujete meniť.

	2.2 Vytvorenie zdieľaného priečinka

	- Vytvorte si na ľubovoľnom mieste v počítači priečinok a umiestnite doň pár súborov.
	- Aby ste mohli priečinok zdieľať, musíme ho pridať do programu BitTorrent Sync.
	- Na karte my sync aktivujte tlačidlo Add folder.
	- Do poľa folder to sync zadajte cestu priečinka alebo aktivujte tlačidlo Browse a priečinok vyhľadajte.
	- Shift+tabulátorom sa vráťte na tlačidlo generate a aktivujte ho.
	- V poli Folder secret, ktoré môžete nájsť tabulátorom sa objavil kľúč. Tento kľúč sa používa na identifikovanie priečinka a budete ho zdieľať s ostatnými. Tento kľúč je na plný časovo neobmedzený prístup k priečinku.
	Tlačidlom OK dialóg zatvoríte a pridáte priečinok do programu.
	- Teraz by ste opäť mali byť v hlavnom okne programu. Tabulátorom nájdite zoznam. V ňom uvidíte váš priečinok. Pozrime sa, aké možnosti máme v kontextovom menu.
	- Copy Secret: Skopíruje do schránky kľúč pre plný časovo neobmedzený prístup k priečinku.
	- Connect mobile device: Zobrazí QR kód, pomocou ktorého môžete priečinok synchronizovať s mobilnými zariadeniami (Existuje BitTorrent Sync pre Android a IOS.)
	- open sync archive: otvorí kôš, v ktorom sú súbory, ktoré boli vymazané z priečinka. Tiež by tu mali byť staršie verzie súborov. (Toto v čase písania handoutu u mňa takmer vôbec nefunguje, chyba je buď v beta verzii programu, alebo medzi klávesnicou a stoličkou).
	- Open folder Info: otvorí vlastnosti priečinka.
	- Remove sync Folder: Odstráni priečinok z programu (nefunguje delete).

	K priečinku, ktorý sme vytvorili existujú 4 druhy kľúčov. Ku všetkým sa dostaneme po aktivovaní položky Open folder info z kontextového menu na priečinku, alebo tlačidlom Info z hlavného okna. Teraz sme na záložke secrets:
	-Editačné pole  Full access secret: obsahuje Kľúč s plným prístupom. Ktokoľvek, kto má tento kľúč má plný prístup k súborom, môže ich mazať a upravovať. Pri tomto poli je tlačidlo copy, ktoré kľúč skopíruje do schránky a new, ktoré zruší starý kľúč a vygeneruje nový. Ak vygenerujete nový kľúč, používatelia budú môcť so súbormi ďalej pracovať, zmeny sa však neprejavia na ostatných počítačoch.
	- Editačné pole Read only secret: obsahuje kľúč s prístupom iba na čítanie. Zmeny v priečinku môže robiť len autor priečinka a ten, kto má kľúč s plným prístupom. Ak zmenu vykoná niekto, kto má kľúč s prístupom len na čítanie, zmeny sa neprejavia v ostatných počítačoch. Kľúč si do schránky skopírujete tlačidlom copy, ktoré sa nachádza nad poľom Read only secret.
	- prepínač full access / read only. Určuje typ tzv jednorazového kľúča. Full access znamená plný prístup, read only znamená prístup len na čítanie.
	- Editačné pole Onetime secret obsahuje jednorazový kľúč. Tento funguje 24 hodín od vygenerovania. Ten, komu kľúč dáte, môže súbory synchronizovať len 24 hodín. Po tomto čase stratí k priečinku prístup, ale súbory ostanú zachované.

	Aký typ kľúča poskytnete ostatným, s ktorými chcete súbory zdieľať je na vás. Závisí to od toho, či potrebujete, aby pripojení používatelia menili obsah priečinka, alebo majú len sťahovať súbory od vás.

	2.3 pridanie priečinka pomocou kľúča

	Ak od niekoho dostanete kľúč, môžete ho jednoducho zadať do programu BitTorrent sync.
	- Vytvorte si priečinok, do ktorého budete chcieť vložiť súbory zo zdieľaného priečinka.
	- Na karte My sync aktivujte tlačidlo Add folder.
	- Do poľa folder secret vložte kľúč. Pre účely tohto workshopu som vytvoril jeden priečinok s pár súbormi na testovanie. Jeho kľúč pre plný prístup je:
ARDRNWOPZ4YVDFIEO37CMT6DVJMQSJP5P
	- Do poľa folder to sync zadajte cestu k priečinku, ktorý ste vytvorili na začiatku. Priečinok môžete tiež nájsť pomocou klasického dialógu Windows po aktivovaní tlačidla browse.
	- Dialóg zavrite tlačidlom OK.
	V zozname by ste mali vidieť nový priečinok.

	2.4 Sledovanie aktivity

	Aktivitu programu môžete sledovať niekoľkými spôsobmi:
	- Na stavovom riadku: Zobrazuje sa tu rýchlosť sťahovania a posielania, napríklad 0.3 kB/s up, 108.9 kB/s down. Znamená, že dáta sa posielajú rýchlosťou 0.3 kB/s  a sťahujú rýchlosťou 108.9 kB/s. Tento údaj sa dá vidieť aj na systémovej lište pri názve programu.
	- Na karte devices môžete vidieť názvy počítačov, ktoré sú práve aktívne. Zobrazujú sa tu všetky zariadenia pre všetky priečinky. Názov priečinka je v druhom stĺpci. V treťom stĺpci sa zobrazuje dátum poslednej synchronizácie. Ak však ešte nie je u vás stiahnutý celý priečinok, vidíte tu, koľko dát sa ešte musí stiahnuť.
	 - Na záložke history vidíte udalosti pre všetky priečinky. Môže to vyzerať napríklad takto:
14. 7. 2014 20:19:40	Finished syncing with KP znamená, že sa skončilo synchronizovanie s počítačom pod menom KP.
14. 7. 2014 20:19:45	Remote peer added file Teamtalk\Czech Audio Manual\Teamtalk-Dodatek_Jaws.mp3: Do priečinka bol pridaný nový súbor.
	Ďalšie slová sú XY renamed: XY premenoval súbor: Finished Syncing: ukončenie synchronizácie.

	2.5 Pozastavenie synchronizácie a ukončenie programu

	Ak chcete dočasne pozastaviť synchronizovanie, choďte na systémový panel, nájdite položku BitTorrent Sync a v jej kontextovom menu aktivujte položku pause syncing. Program ostane bežať ale nebude posielať a sťahovať dáta. Synchronizáciu spustíte opäť zo systémového panelu položkou resume syncing.
	program sa nedá ukončiť skratkou alt+F4. Táto skratka len minimalizuje okno na systémovú lištu. Okno znovu zobrazíte aktivovaním položky show bitTorrent sync zo systémového panelu. Ak chcete program ukončiť, v kontextovom menu programu BitTorrent sync na systémovom panely aktivujte položku exit.

	Záver

	Program BitTorrent sync je užitočný, ak chcete zdieľať veľké priečinky a viete, že všetci majú rýchle pripojenie na internet. Majte na pamäti, že súbory sa nesťahujú zo servera, ale priamo od tých, ktorí majú program spustený. Preto sa môže stať, že sa synchronizácia zastaví, lebo nie je pripojený nik, kto by mohol posielať súbory k vám. Tu však platí, že čím viac počítačov vlastní kľúč k priečinku, tým reálnejšia je šanca, že súbory stiahnete rýchlo. Program totiž nesťahuje súbory len od vlastníka, ale od každého, kto má aktuálnu kópiu súboru.